Уважаеми госпожи и господа,

Скъпи гости,

Бих искал да Ви благодаря, че дойдохте в Посолството на този специален ден за България!

На тази дата преди почти век и половина, през 1878 г., България се върна на картата на Европа – в центъра на Балканите в своите етнически граници в провинциите Мизия, Тракия и Македония.

В близост до протоците на Черно море се възроди нова държава. Същата държава, която в продължение на векове по-рано играеше съществена роля в геополитическата динамика на континента.

Българското освобождение бе предшествано от дълга и кървава борба за национално самоопределение и от националното Възраждане, и в крайна сметка – от едно политическо движение, обхванало целия Балкански полуостров.

Жертвите и пролятата кръв в борбите доведоха до невижданата дотогава подкрепа от много от най-светлите европейски умове.

Стотици интелектуалци, писатели, учени, високопоставени политици изказаха своята подкрепа за нашата независимост. Редом с подкрепата от Виктор Юго и Джузепе Гарибалди в континентална Европа, днес ние си спомняме за подкрепата от Чарлз Дарвин, Оскар Уайлд, Джеймс Баучер, Уилям Гладстоун и много други британски държавници и интелектуалци.

Във войната за Освобождение на България в Имперската армия рамо до рамо с руските войници и българските доброволци, до финландските и румънските войници, се сражаваха и десетки хиляди наши украински братя, чиито потомци днес проливат своята кръв, изправени срещу напълно непровокирана агресия.

Участието на украинци в нашето освобождение превръща днес нашата солидарност и подкрепа за Украйна в морален дълг.

Войната, водена срещу нашите украински братя, има една ясна цел – да наложи радикална промяна на геополитическата среда в Европа. Нека си припомним, че само преди няколко дни, повече или по-малко директно, Москва отправи и ядрена заплаха, което ни навежда на извода, че някой там е в състояние на драматичен развод с реалността. Налице е една война без морална кауза, водена срещу един мирен съсед.

Изкушавам се да повторя думите на президента Рузвелт от времето на един от най-мрачните моменти във Втората световна война: „Тези дни ще се запомнят като дни на позор“.

Ако днес ние българите надигаме своя глас, то е, защото несправедливата война ясно показва разделителните линии между агресора и жертвата, между злото и доброто. Няма по-добър начин да охрабрите един геполитически хищник от това да му оставите чувството, че той може да срещне слабост или липса на решителност, или пък пропукване в съюзническата солидарност.

Поради това, наред с възхищението си към храбростта на нашите украински братя, чувствам гордост от единството и решимостта на държавите членки на НАТО, както и на членовете на Европейския съюз.

Поздравявам решителната позиция и ангажираността на нашите британски съюзници, с които споделяме общи ценности и обща визия за европейската архитектура за сигурност.

Личното ми удовлетворение е още по-голямо, защото в тези времена на изпитание двустранните връзки между Обединеното кралство и България се развиват в градивна посока. Въпреки пандемията от COVID-19 наблюдаваме възвръщане на двустранната търговия на нивата отпреди Брекзит. Направихме необходимото нашите граждани, както в ОК, така и в България, да се адаптират успешно към края на Преходния период. Българските студенти в ОК и хилядите британски студенти в България гледат към бъдещето, за да изграждат нови мостовете за ангажираност и сътрудничество. Нашите правоприлагащи органи, както и тези в отбранителния сектор, работят активно заедно за справяне с организираната престъпност, незаконния трафик и да направят така, че нашите две страни и по-широкият регион да станат едно по-безопасно място.

Именно по тези причини в момента обсъждаме стратегическа рамка, която да насърчи нашето двустранно сътрудничество във всички основни сфери – сигурност, високи технологии, киберпространство, климат, икономическо благоденствие, култура и т.н.

А сега, като благодаря за Вашето внимание, позволете ми, скъпи приятели, да вдигна наздравица за Нейно Величество Елизабет Втора!